CELEX: 62018TN0125
Language: el
Date: 2018-02-28 00:00:00
Title: Υπόθεση T-125/18: Προσφυγή της 28ης Φεβρουαρίου 2018 — Associazione — GranoSalus κατά Επιτροπής

30.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 152/46
            
         Προσφυγή της 28ης Φεβρουαρίου 2018 — Associazione — GranoSalus κατά Επιτροπής
   (Υπόθεση T-125/18)
   (2018/C 152/56)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Associazione Nazionale Granosalus — Liberi — Cerealicoltori & Consumatori (Associazione — GranoSalus) (Foggia, Ιταλία) (εκπρόσωπος: G. Dalfino, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο να ακυρώσει τον εκτελεστικό κανονισμό (ΕΕ) 2017/2324 της Επιτροπής, της 12ης Δεκεμβρίου 2017, ο οποίος δημοσιεύθηκε στην Επίσημη Εφημερίδα της Ευρωπαϊκής Ένωσης στις 15 Δεκεμβρίου 2017, για την ανανέωση της έγκρισης της δραστικής ουσίας glyphosate, σύμφωνα με τον κανονισμό (ΕΚ) 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) 540/2011.
   
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Ο πρώτος λόγος αντλείται από παράβαση των άρθρων 168 ΣΛΕΕ, 169 ΣΛΕΕ και 191 ΣΛΕΕ σε συνδυασμό με το άρθρο 35 του Χάρτη των Θεμελιωδών Δικαιωμάτων της Ευρωπαϊκής Ένωσης, του κανονισμού (ΕΚ) 2009/1107, του κανονισμού (ΕΕ) 2016/429 και του κανονισμού (ΕΕ) 2013/1305, ο οποίος τροποποιήθηκε με τον κανονισμό (ΕΕ) 2017/2393, της οδηγίας 98/83/ΕΚ και της οδηγίας (ΕΕ) 2015/1787· από παραβίαση της αρχής της προφυλάξεως, των αρχών της αναλογικότητας και της κατά εύλογο τρόπο διεξαγωγής της σχετικής διαδικασίας και των αρχών της χρηστής διοικήσεως, της καλόπιστης συμπεριφοράς και της διαφάνειας στο πλαίσιο της διοικητικής δραστηριότητας· από υπέρβαση εξουσίας εξαιτίας της παραμορφώσεως των πραγματικών στοιχείων, εξαιτίας της διεξαγωγής μιας ανεπαρκούς και κατ’ επίφαση προκαταρκτικής έρευνας και εξαιτίας της παραθέσεως μιας ανεπαρκούς και κατ’ επίφαση αιτιολογίας· από πρόδηλη έλλειψη λογικής συνοχής, από συνεκτίμηση εσφαλμένων προϋποθέσεων και από μη προσήκουσα εφαρμογή του εκτελεστικού κανονισμού (ΕΕ) 2017/2324.
               Προς στήριξη του υπό κρίση λόγου, η προσφεύγουσα προβάλλει τα εξής:
               
                           —
                        
                        
                           Ο εκτελεστικός κανονισμός (ΕΕ) 2017/2324 αντιβαίνει στις αρχές και στα μέτρα προφυλάξεως που έχουν θεσπισθεί με τον κανονισμό (ΕΚ) 2009/1107 προς τον σκοπό της προστασίας της ανθρώπινης υγείας, των καταναλωτών, των ζώων και του περιβάλλοντος·
                        
                     
                           —
                        
                        
                           Ο προαναφερόμενος εκτελεστικός κανονισμός ενέχει παραβίαση της αρχής της προφυλάξεως και έρχεται σε αντίθεση με τη νομολογία του Γενικού Δικαστηρίου και του Δικαστηρίου·
                        
                     
                           —
                        
                        
                           Έλλειψη προκαταρκτικής έρευνας όσον αφορά τα αποτελέσματα του glyphosate, ιδίως δε επί των ζώων και επί των υπόγειων υδάτων, και μη τήρηση των διαδικασιών που επιβάλλονται δυνάμει του κανονισμού (ΕΚ) 2009/1107·
                        
                     
                           —
                        
                        
                           Έλλειψη νομιμότητας των προδιαγραφών του εκτελεστικού κανονισμού (ΕΕ) 2017/2324 καθόσον αυτές επαφίενται στη διακριτική ευχέρεια των κρατών μελών χωρίς να έχει επιβληθεί κάποια παράμετρος αναφοράς.
                        
                     
         
               2.
            
            
               Ο δεύτερος λόγος αντλείται από έλλειψη νομιμότητας του εκτελεστικού κανονισμού (ΕΕ) 2017/2324 εξαιτίας της προσβολής του δικαιώματος στην υγεία των μελών της ένωσης Granosalus και εξαιτίας του ότι ο ως άνω εκτελεστικός κανονισμός αντιβαίνει στις σχετικές με την ΚΓΠ [κοινή γεωργική πολιτική] κατευθυντήριες γραμμές του κανονισμού (ΕΕ) 1305/2013, όπως αυτός τροποποιήθηκε με τον κανονισμό (ΕΕ) 2017/2393.
               Προς στήριξη του υπό κρίση λόγου, η προσφεύγουσα προβάλλει τα εξής:
               
                           —
                        
                        
                           Η παρουσία του glyphosate σε προϊόντα και αγαθά καθημερινής χρήσεως έχει επιπτώσεις επί της υγείας των μελών της Granosalus ως πολιτών της Ευρωπαϊκής Ένωσης και ως καταναλωτών·
                        
                     
                           —
                        
                        
                           Η χρήση του glyphosate έχει επιπτώσεις επί της διαθέσεως στο εμπόριο των προϊόντων των μελών της Granosalus και θίγει την ομαλή λειτουργία του ανταγωνισμού στο έδαφος της Ευρωπαϊκής Ένωσης.